L 166/170
9.
MT
Il-Ġurnal Uffiċjali tal-Unjoni Ewropea
30.6.2023
PERIKLI ASSOĊJATI MA’ PRODOTTI BIR-ROTI
Il-prodotti tat-tfal bir-roti jew bil-castors (għat-trasport jew moviment ieħor) għandhom ikunu ddisinjati u manifatturati b’tali mod li l-perikli assoċjati mar-roti jew il-castors u l-moviment mhux intenzjonat ikunu limitati kemm jista’ jkun.
Rekwiżiti għall-prevenzjoni ta’ perikli relatati ma’ roti/castors u moviment mhux intenzjonat għandhom jiġu inklużi għal dawn li ġejjin (fejn xieraq), iżda mhumiex limitati għal: (a) Il-prodotti bir-roti kollha għandhom ikunu mgħammra b’apparat/i tal-illokkjar xieraq, li jiggarantixxi l-istabbiltà meta jkun meħtieġ.
(b) L-apparati kollha tal-illokkjar għandhom ikunu sikuri fl-użu.
(c) Il-prodotti tat-tfal bir-roti għandu jkollhom funzjoni ta’ parkeġġ li tippermettilhom li jiġu mmobilizzati b’mod stabbli, irrispettivament mill-wiċċ.
10.
PERIKLI TA’ TĦABBIL
Il-prodotti tat-tfal għandhom ikunu ddisinjati u manifatturati b’tali mod li l-perikli tat-tħabbil ikunu limitati kemm jista’ jkun.
Għandhom jiġu inklużi rekwiżiti għall-perikli li ġejjin (fejn xieraq), iżda mhumiex limitati għal: (a) Perikli ta’ qbid jew qris.
(b) Qbid jew qris ta’ prodotti tessili bħal komponenti tal-ħwejjeġ (qfil, buttuni, dekorazzjonijiet, ħjata jew oħrajn simili li jirriżultaw f’toqob, spazji u fetħiet jew partijiet li jisporġu’ l barra fid-disinn).
(c) Perikli ta’ tgħalliq minħabba ħbula, żigarelli, irbit, kejbils jew ċirkwiti.
(d) Perikli minħabba ħajt monofilament.
(e) Perikli minħabba mankijiet.
L-istandards għandhom jiddikjaraw b’mod ċar id-dimensjonijiet sikuri u r-rekwiżiti tal-ittestjar fir-rigward tal-ħbula, iż-żigarelli, l-irbit, il-kejbils, iċ-ċirkwiti u perikli oħra tat-tħabbil.
Dan il-kejl għandu dejjem jirrifletti l-aħħar data antropometrika u jkun relatat speċifikament mal-għarfien dwar is-sikurezza tat-tfal.
Il-boroż għall-ħżin tal-prodotti għandhom ikunu sikuri wkoll.
11.
PERIKLI TA’ FGAR
Il-prodotti tat-tfal għandhom ikunu ddisinjati u manifatturati b’tali mod li l-perikli li jifggħu jiġu eliminati.
Ir-rekwiżiti għall-prevenzjoni ta’ perikli relatati ma’ fgar għandhom jiġu inklużi għal dan li ġej (fejn xieraq), iżda mhumiex limitati għal: (a) L-ebda parti li tista’ tinqala’ bil-forza li t-tfal jistgħu japplikaw ma għandha tkun żgħira biżżejjed biex tippreżenta periklu li jifggħu.
(b) L-ebda parti ma għandha tinkiser, titqatta’ jew tiġi separata fl-użu (eż. meta titwaqqa’) li tkun żgħira biżżejjed biex tippreżenta periklu li jifggħu.
(c) Kwalunkwe komponent li jista’ jitneħħa mingħajr l-użu ta’ għodda ma għandux jippreżenta periklu li jifggħu.
(d) Kwalunkwe komponent li tant huwa twil li r-rifless gag jista’ jiġi skattat jekk it-tfal ipoġġu l-prodott f’ħalqhom, jenħtieġ li ma jitħalliex f’idejn tfal li huma żgħar wisq biex joqogħdu bilqiegħda mingħajr għajnuna minħabba periklu li jifggħu.
(e) Materjali tal-mili li jikkostitwixxu riskju li jifggħu ma għandux ikun possibbli li jaċċessawhom it-tfal meta jagħfsu fihom.
(f) Dawn ma għandhomx ikunu ta’ periklu addizzjonali li jifggħu minħabba d-daqs tal-elementi li jkun fihom jew minħabba li dawn l-elementi isiru biżżejjed żgħar jew aċċessibbli meta t-tfal joqogħdu jagħfsu fihom.
(g) Id-daqs u l-forma totali tal-prodotti għandhom jiġu kkunsidrati, u għandhom jiġu applikati soluzzjonijiet tekniċi/mekkaniċi fejn meħtieġ (eż. toqob tal-arja fi prodotti fejn il-periklu li jifggħu ikun preżenti fl-użu normali u prevedibbli).
L-istandards għandhom jiddikjaraw b’mod ċar id-dimensjonijiet sikuri u r-rekwiżiti tat-test fir-rigward tal-perikli li jifggħu.
Dan il-kejl għandu dejjem jirrifletti l-aħħar data antropometrika u jkun relatat speċifikament mal-għarfien dwar is-sikurezza tat-tfal.